Vähem kui kümne minutiga juhtis Liverpool juba 2:0 – skoori avas neljandal minutil James Milner ja üheksandal minutil lõi Georginio Wijnaldum seisuks 2:0. Teisel poolajal jätkati väravasadu: 58. minutil viis Mohamed Salah Liverpooli 3:0 ette, 73. minutil oli täpne Daniel Sturridge ning neli minutit hiljem vormistas Alberto Moreno lõppseisu.

Liverpooli väravasuul seisis kogu kohtumise aja brasiillane Alisson Becker. AS Romast 72,5 miljoni euro ehk maailmarekordilise väravavahi eest makstud summa eest Liverpooli siirdunud Alissonile oli see debüütmäng.

Peatreener Jürgen Klopp tegi koguni üheksa vahetust, neist kaks – Sturridge ja Moreno – lõid ka värava.

Liverpoolil on kavas veel üks hooajaeelne kontrollkohtumine – 7. augustil minnakse kodustaadionil vastamisi itaallaste Torino FC-ga. Premier League'i hooaeg avatakse viis päeva hiljem kodus West Hami vastu.